ประกาศเจ้าพนักงานจราจรทางบกจังหวัดสุพรรณบุรี เรื่อง กำหนดอัตราความเร็วของรถในทาง ในเขตเทศบาลเมืองสุพรรณบุรี อำเภอเมืองสุพรรณบุรี จังหวัดสุพรรณบุรี
ประกาศเจ้าพนักงานจราจรทางบกจังหวัดสุพรรณบุรี
เรื่อง
กำหนดอัตราความเร็วของรถในทาง ในเขตเทศบาลเมืองสุพรรณบุรี
อำเภอเมืองสุพรรณบุรี
จังหวัดสุพรรณบุรี
 

ด้วยคณะอนุกรรมการจัดระบบการจราจรทางบกจังหวัดสุพรรณบุรี
ได้ประชุมเมื่อวันที่ ๒๑ พฤศจิกายน ๒๕๖๐ มีมติคัดเลือกถนนที่มีความเสี่ยงต่อการเกิดอุบัติเหตุในเขตเทศบาลเมืองสุพรรณบุรีเพื่อกำหนดความเร็วที่เหมาะสมกับพื้นที่ชุมชน
และให้ติดตั้งป้ายจำกัดความเร็ว ที่ได้ผ่านความเห็นชอบจากคณะอนุกรรมการจัดระบบการจราจรทางบกจังหวัดสุพรรณบุรี
ให้เป็นถนนต้นแบบนำร่องของจังหวัดสุพรรณบุรี ในการควบคุมความเร็วของรถแต่ละประเภทไม่เกินอัตราความเร็วตามที่คณะอนุกรรมการจัดระบบการจราจรทางบกจังหวัดสุพรรณบุรี
กำหนด จำนวน ๒ เส้นทางดังนี้
๑. ถนนเณรแก้ว
ตลอดทั้งสายทั้งสองฝั่งในเขตเทศบาลเมืองสุพรรณบุรี อำเภอเมืองสุพรรณบุรี จังหวัดสุพรรณบุรี
ระยะทางโดยประมาณฝั่งละ ๑.๖ กิโลเมตร
๒. ถนนขุนช้าง จากแยกมาลัยแมน (ถนนหมายเลข ๓๒๑)
ถึงแยกใต้สะพานอาชาสีหมอก อำเภอเมืองสุพรรณบุรี
จังหวัดสุพรรณบุรี ระยะทางโดยประมาณ ๑.๓ กิโลเมตร

ฉะนั้น
เพื่อความปลอดภัยของผู้ใช้รถใช้ถนนและลดความเสี่ยงต่อการเกิดอุบัติเหตุทางถนน อาศัยอำนาจตามความในมาตรา ๑๓๙ (๖)
แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทยที่ ๕๒๙/๒๕๕๕
ลงวันที่ ๗ กันยายน ๒๕๕๕ เรื่อง
แต่งตั้งเจ้าพนักงานจราจรตามพระราชบัญญัติจราจรทางบก พ.ศ. ๒๕๒๒
จึงออกประกาศเจ้าพนักงานจราจรจังหวัดสุพรรณบุรีดังนี้

ข้อ ๑ กำหนดอัตราความเร็วของรถแต่ละประเภทในทาง
ตามพระราชบัญญัติจราจรทางบก พ.ศ. ๒๕๒๒ ตามเส้นทางดังกล่าวข้างต้น ดังต่อไปนี้
(๑) รถบรรทุกที่มีน้ำหนักรถ รวมทั้งน้ำหนักบรรทุกเกิน ๑,๒๐๐ กิโลกรัม หรือรถบรรทุกโดยสาร ให้ใช้ความเร็วไม่เกิน ๕๐
กิโลเมตรต่อชั่วโมง
(๒) รถยนต์อื่น นอกจากรถที่ระบุใน (๑) ขณะที่ลากจูงรถพวง
รถยนต์บรรทุกที่มีน้ำหนักรถรวมทั้งน้ำหนักบรรทุกเกิน ๑,๒๐๐ กิโลกรัม หรือรถยนต์สามล้อ ให้ใช้ความเร็วไม่เกิน ๔๕
กิโลเมตรต่อชั่วโมง
(๓) รถยนต์อื่น นอกจากรถที่ระบุใน (๑) และ (๒)
หรือรถจักรยานยนต์ ให้ใช้ความเร็วไม่เกิน ๕๐ กิโลเมตรต่อชั่วโมง

ข้อ ๒[๑] ประกาศฉบับนี้ให้ใช้บังคับ
ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ข้อบังคับ ประกาศ ระเบียบใด
ที่ขัดหรือแย้งกับประกาศฉบับนี้ ให้ยกเลิกการบังคับใช้เป็นการชั่วคราว
โดยให้ใช้ประกาศฉบับนี้แทน


ประกาศ ณ วันที่ ๒๙ มีนาคม พ.ศ.
๒๕๖๑
พลตำรวจตรี กษณะ แจ่มสว่าง
ผู้บังคับการตำรวจภูธรจังหวัดสุพรรณบุรี
เจ้าพนักงานจราจรทางบกจังหวัดสุพรรณบุรี












ปวันวิทย์/จัดทำ
๑
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๙๕ ง/หน้า ๑๗/๒๖ เมษายน ๒๕๖๑